
הכנסת העשרים
מושב שני
<פרוטוקול מס' 221>
מישיבת ועדת החוקה, חוק ומשפט
יום שלישי, כ"ב בסיון התשע"ו (28 ביוני 2016), שעה 13:00
<סדר היום:>
<הצעת חוק לתיקון פקודת הסטטיסטיקה (מס' 4), התשע"ו-2015 – הכנה לקריאה שנייה ושלישית.>
נכחו:

<חברי הוועדה:> 
ניסן סלומינסקי – היו"ר
אורי מקלב

<מוזמנים:> 
	עו"ד במח' יעוץ וחקיקה , משרד המשפטים 
	–
	ליאת בן מאיר

	 דובר, מנהל אגף דוברות, תקשורת והסברה , לשכה מרכזית לסטטיסטיקה 
	–
	ערן רופאלידיס

	 מנהלת לשכה משפטית , לשכה מרכזית לסטטיסטיקה 
	–
	עופרה  שוחטמן


לרשימת השדלנים שנכחו בדיון – ראו בקישור זה.

<ייעוץ משפטי:>
נעמה מנחמי
<מנהל/ת הוועדה:>
אסף פרידמן
<רישום פרלמנטרי:>
חנה כהן
<הצעת חוק לתיקון פקודת הסטטיסטיקה (מס' 4), התשע"ו-2015 – הכנה לקריאה שנייה ולקריאה שלישית>
<היו"ר ניסן סלומינסקי:>
שלום לכולם, אנחנו ממשיכים את הדיונים של ועדת חוקה, והפעם זה חוק מרכזי מאוד – פקודת הסטטיסטיקה (מס' 4) התשע"ו-2015, הכנה לקריאה שנייה ושלישית.

<נעמה מנחמי:>
אני אקרא את זה ואז יסבירו:

הצעת חוק לתיקון פקודת הסטטיסטיקה (מס' 4), התשע"ו-2015

תיקון סעיף 1

1.
בפקודת הסטטיסטיקה [נוסח חדש], התשל"ב-1972 (להלן – 

הפקודה), בסעיף 1, בהגדרה "סטטיסטיקן" במקום 

"הסטטיסטיקן הממשלתי" יבוא " הסטטיסטיקן הלאומי".

תיקון סעיף 2


בסעיף 2 לפקודה – 
(1) בכותרת השוליים, במקום "הסטטיסטיקן הממשלתי" יבוא "הסטטיסטיקן הלאומי";
(2) בסעיף קטן (א), במקום "סטטיסטיקן ממשלתי" יבוא "סטטיסטיקן לאומי".
<היו"ר ניסן סלומינסקי:>
וואו, וואו, זה היכה אותנו בשוק. מי מסביר או מסבירה?

<עופרה שוחטמן:>
אני אסביר. זה נראה שמדובר בתיקון טכני, אבל התיקון הזה חשוב ללשכה המרכזית לסטטיסטיקה בישראל. אחת מאבני היסוד של כל לשכה מרכזית לסטטיסטיקה היא עצמאות ואי-תלות. זה מופיע בסעיף 3(ג) לפקודת הסטטיסטיקה: במילוי תפקידו יפעל הסטטיסטיקן על סמך שיקולים מדעיים. השם "סטטיסטיקן לאומי" מבטא את אי-התלות בגורם ממשלתי או פוליטי. היום הוא נקרא "הסטטיסטיקן הממשלתי" ולכן המונח - - - 

<היו"ר ניסן סלומינסקי:>
הוא כאילו תלוי בממשלה?

<עופרה שוחטמן:>
זה חוטא לאמת, כי הלמ"ס מייצרת סטטיסטיקה למדינת ישראל מטעם המדינה ולכן היא לא צריכה להיות כפופה לממשלה. 

<היו"ר ניסן סלומינסקי:>
יש איזה משרד ממשלתי שאתם נמצאים בו?

<עופרה שוחטמן:>
אנחנו יחידת סמך של משרד ראש הממשלה. 

<היו"ר ניסן סלומינסקי:>

כמה זמן את עובדת שם?

<עופרה שוחטמן:>
שמונה שנים. הבוס שלי, עו"ד בריאן ניגן, נמצא עכשיו בארצות הברית. נמצא פה גם הדובר של הלמ"ס, ערן רופאלידיס. 

<היו"ר ניסן סלומינסקי:>
עד היום אתם הרגשתם איזושהי התערבות בשיקולים של הסטטיסטיקן הראשי או של המערכת? 

<עופרה שוחטמן:>
לא. אנחנו לא הרגשנו התערבות של הממשלה. 

<ערן רופאלידיס:>
בעיניי התשובה החד-משמעית היא לא. 

<היו"ר ניסן סלומינסקי:>
אבל יכול להיות שאחרי 68 שנים החלטתם שאתם רוצים את השינוי? זה ככה מהאוויר או שהרגשתם קצת - - - 

<עופרה שוחטמן:>
יש לנו סטטיסטיקן חדש, מלפני שלוש שנים, וזה קרה די מהר כשהוא נכנס לתפקיד. הוא הפנה את תשומת הלב שהשם הזה חוטא לאמת. כמו בכל העולם השם צריך להיות national , לאומי, וככה אנחנו מגדירים את עצמנו בעולם. יש לנו הרבה קשרים עם מדינות ה-OECD וכנסים בעולם והשם "ממשלתי" מפריע.

<נעמה מנחמי:>
זו לא הצעת חוק תקציבית? לא צריך לתקן עכשיו את כל המעטפות והניירת?

<עופרה שוחטמן:>
לא, זה הלוגו של הסטטיסטיקן ולכן רק הלוגו של המכתבים שלו. 
<ערן רופאלידיס:>
ברשותכם, אני אוסיף משהו. אנחנו באים עכשיו מכנס חגיגי בכנסת של פרסום אמצעי דוח בין-לאומי של ה-OECD שישראל לקחה בו חלק, שמבחינת רוב משרדי הממשלה הוא דוח מאוד קשה. אני מביא את זה כהוכחה לכך שאף משרד לא התערב לנו בעבודה, בטוח שאף משרד לא יאהב את הממצאים, אבל זה רק מחדד את עצמאותנו, מקצועיותנו וחוסר התלות שלנו בשום גורם ממשלתי כזה או אחר. כמובן שבמפגשים בין-לאומיים של סטטיסטיקנים ובכל מפגש בין-לאומי אחר משתמשים במינוח National Statistician . 
<היו"ר ניסן סלומינסקי:>
כלומר, זה לא בא על איזה רקע של ההרגשה שפתאום התחילו להתערב לכם בחיים.

<ערן רופאלידיס:>
לגמרי לא. זו פשוט רגישות יתר של סטטיסטיקן נוכחי. זה אף פעם לא הפריע לעבודה, כנראה שאף אחד לא חשב שזה מפריע. 

<היו"ר ניסן סלומינסקי:>
גם אין לזה משמעות שמעכשיו אתם תהיו כאילו מעצמה ותצטרכו שיהיה לכם שר מעליכם או בעל-בית מעליכם ועוד משהו, ויכניסו עוד כל מיני פונקציות? אין לזה שום השלכה ועלות כספית?

<עופרה שוחטמן:>
לא, אין לזה עלות כספית. 

<היו"ר ניסן סלומינסקי:>
את עושה עם הראש "כן", לוקחת אחריות. 

<ליאת בן מאיר שלום:>
אז אני אגיד את זה לפרוטוקול. זה בסך הכל שינוי השם באופן שלדעת הלמ"ס ישקף בצורה מדויקת יותר את התפקיד. הא ותו לא, ומבחינת משרד המשפטים לא ראינו בזה קושי משפטי או שאלה משפטית. 

<היו"ר ניסן סלומינסקי:>
רבותי, מי בעד לאשר את הצעת חוק לתיקון פקודה הסטטיסטיקה (4), התשע"ו-2015? 
הצבעה

בעד –  2
נגד –  אין
נמנעים – אין
הצעת חוק לתיקון פקודה הסטטיסטיקה (4), התשע"ו-2015, אושרה לקריאה שנייה ולקריאה שלישית. 

<היו"ר ניסן סלומינסקי:>
אושר פה אחד. דרככם לשלום, תצליחו ותמשיכו להיות אובייקטיביים. זה הנושא הכי חשוב, כי עד היום כולנו – אני לא יודע מה קורה בחוץ-לארץ – בארץ סומכים עליכם כגוף אובייקטיבי. זה הישג גדול, תשמרו על זה. 

<ערן רופאלידיס:>
ורלוונטיים. 

<היו"ר ניסן סלומינסקי:>
נכון מאוד. בהצלחה. 

אני מודה לכולם, הישיבה נעולה. 

<הישיבה ננעלה בשעה 13:20.>
[image: image1.png]